**ELŐTERJESZTÉS**

**A Gazdasági és Városstratégiai Bizottság 2019. februári ülésére**

**Javaslat a 11-es Huszár u. 2-6. szám alatti, 83 m2 alapterületű üzlethelyiségre vonatkozóan fennálló bérleti jogviszony meghosszabbítására**

Tájékoztatom a Tisztelt Bizottságot arról, hogy a 7mérföld a Közösségért Közhasznú Nonprofit Kft. az önkormányzati tulajdonú, 11-es Huszár u. 2-6. szám alatti, 2260/2/A/44 hrsz-ú, 123 m2 területű ingatlan 83 m2 alapterületű üzlethelyiségére vonatkozóan bérleti jogviszony meghosszabbítása, illetve bérleti díj csökkentése iránti kérelemmel fordult önkormányzatunkhoz.

A T. Közgyűlés 121/2015.(IV.16.) Kgy. számú határozatával úgy döntött, hogy- közvetlen bérlőkijelölési jogával élve - a fenti üzlethelyiség bérlőjévé a 7mérföld a Közösségért Közhasznú Nonprofit Kft-t és a Nyugat-Magyarországi Szolgáltató és Kereskedelmi Szociális Kisszövetkezetet, mint bérlőtársakat jelöli ki 2016. április 30. napjáig. A Közgyűlés - a bérlők kérelmére - a fizetendő bérleti díjból 50%-os kedvezményt adott. A társaságok bérleti jogviszonya a bérleti díj kedvezmény fenntartásával – a 122/2016.(IV.18.) Kgy. számú határozat alapján - 2019. április 30. napjáig meghosszabbításra került.

A 7mérföld Nonprofit Kft. bérleti jogviszonyuk 2025. április 30. napjáig történő meghosszabbítását és bérleti díjuk **további csökkentését, 50 %-ról 70-90%-os kedvezmény biztosítását kéri.**

A 11-es Huszár úti helyiségben a bérlők Charity Shopot, adománypontot üzemeltetnek.

Tájékoztatásuk szerint a Nonprofit Kft. tevékenységei közé tartozik többek között megváltozott munkaképességű, hátrányos helyzetű munkavállalók foglalkoztatása, szervezetek, köztük a Vas Megyei Markusovszky Kórház pszichiátriai Osztályának támogatása, jótékonysági aukciók, koncertek, jótékonysági gyűjtések szervezése. Főként ruhaadományokat gyűjtenek, melyeket részben értékesítenek, részben eljuttatják a rászorulók, egyházak, szociális intézmények, hajléktalan szállók, kórházak részére.

Segítik a lakosság kulturális, közösségformáló, környezettudatos gondolkodásának elmélyítését. Karitatív tevékenységükkel hozzájárulnak a társadalmi célok érzékenyítéséhez, a mindennapok elviselhetőbbé tételéhez, az egyén méltóságának megőrzéséhez.

A Nonprofit Kft. arról tájékoztatta önkormányzatunkat, hogy tevékenységüket a PontMás Vas Megyei Autista Gyerekekért Alapítvánnyal szorosan együttműködve végzik. 2019. március 1-jétől a közösségi bolt üzemeltetését is együtt kívánják végezni. Kérik a bérleti szerződés aképpen történő módosítását, hogy bérlőtársukként a Nyugat-Magyarországi Szolgáltató és Kereskedelmi Szociális Kisszövetkezet helyett a PontMás Vas Megyei Autista Gyerekekért Alapítvány szerepeljen.

Bérleti díj csökkentés iránti kérelmüket azzal indokolják, hogy a kedvezmény biztosításával önkormányzatunk hozzájárulna ahhoz, hogy a PontMás Alapítvány megfelelő forrásokkal rendelkezzen az autista gyermekeket nevelő családok támogatásához. Költségeik kifizetését követően ugyanis a teljes bevételüket támogatásra fordíthatnák.

A helyiségbérlet szabályairól szóló17/2006.(V.25.) számú önkormányzati rendelet 5.§ (2) és (4) bekezdésében foglaltak szerint a helyiségbérleti jog a bérlő kérelmére – ha a helyiségre a korábbi tevékenység saját jogon való folytatása miatt van szüksége – meghosszabbítható. A helyiségbérleti jogot a bizottság javaslatára a polgármester hosszabbítja meg.

Az idézett rendelet 2.§ (4) bekezdésében foglaltak szerint a helyiség kedvezményes bérbeadásáról a bizottság a kérelem polgármester részére történő benyújtását követő bizottsági ülésen a kezelő bérleti díj legalacsonyabb összegére tett javaslata, a bérlő kérelmében megjelölt indokok és a bérlemény hasznosíthatósága alapján dönt.

A kezelő a helyiség aktuális bérleti díját bruttó 115.950,- Ft/hó összegben határozta meg.

Kérem a Tisztelt Bizottságot, hogy az előterjesztést tárgyalja meg és hozza meg döntését a bérleti szerződés módosításával, illetve a bérleti díj esetleges csökkentésével kapcsolatban.

**Szombathely, 2019. február 22.**

**/: Dr. Puskás Tivadar :/**

**Határozati javaslat**

**…./2019. (II. ….) GVB. számú határozat**

A Közgyűlés a - helyiségbérlet szabályairól szóló 17/2006.(V.25.) számú önkormányzati rendelet 5.§ (2) és (4) bekezdésében foglaltak alapján - a 7Mérföld a Közösségért Nonprofit Kft. 11-es Huszár u. 2-6. szám alatti ,2260/2/A/44 hrsz-ú , 123 m2 alapterületű ingatlannak a 83 m2 nagyságú üzlethelyiségére vonatkozóan fennálló bérleti jogviszonyát 2025. április 30. napjáig meghosszabbítja azzal, hogy a bérleti szerződésben bérlőtársként a Nyugat-Magyarországi Szolgáltató és Kereskedelmi Szociális Kisszövetkezet helyett a PontMás Vas Megyei Autista Gyerekekért Alapítvány szerepeljen.

A bérleti díj bruttó 115.950,-Ft/hó lenne, azonban a Közgyűlés – a helyiségbérlet szabályairól szóló 17/2006.(V.25.) számú önkormányzati rendelet 2.§ (4) bekezdésében foglaltak alapján a továbbiakban is **………%-os kedvezményt** biztosít a bérleti díjból.

A Közgyűlés felkéri a SZOVA Nonprofit Zrt-t a bérleti szerződés módosítására.

**Felelős:** Dr. Puskás Tivadar polgármester

Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője

dr. Németh Gábor, a Szova Nonprofit Zrt. vezérigazgatója)

**Határidő:** 2019. április 30.